NAVODILA VLAGATELJEM ZA IZPOLNJEVANJE VLOGE ZA FINANČNO POMOČ ZA ČAS TRAJANJA NEZMOŽNOSTI ZA DELO ZARADI OKUŽBE Z VIRUSOM COVID-19

Do finančne pomoči za čas nezmožnosti za delo zaradi okužbe s COVID–19 (v nadaljnjem besedilu: finančna pomoč) so upravičeni kmetje, ki so vključeni v obvezno pokojninsko in invalidsko zavarovanje na podlagi kmetijske dejavnosti (17. člen ali peti odstavek 25. člena ZPIZ-2 ) in ne izpolnjujejo pogojev za obvezno vključitev v obvezno zavarovanje tudi na kakšni drugi podlagi.

Vlagatelj mora izpolnjevati tudi naslednje pogoje:

* je bil, na dan 11.4.2020, vpisan v register kmetijskih gospodarstev v skladu z zakonom, ki ureja kmetijstvo ali v evidenco ribičev – fizičnih oseb, ki imajo dovoljenje za gospodarski ribolov in opravljajo izključno gospodarski morski ribolov ter
* ima na dan oddaje vloge za finančno pomoč plačane zapadle davčne obveznosti.

Višina finančne pomoči na mesec je enaka dejanskemu strošku v zvezi z nadomestitvijo dela na kmetiji, vendar ne več kot 80 % minimalne plače za delo s polnim delovnim časom v skladu z zakonom, ki določa minimalno plačo.

Finančna pomoč se dodeli po pravilih Sporočila Komisije Začasni okvir za ukrepe državne pomoči v podporo gospodarstvu ob izbruhu COVID-19 (UL C št. 91 I z dne 20. 3. 2020, str. 1), zadnjič spremenjen s sporočilom Komisije Sprememba začasnega okvira za ukrepe državne pomoči v podporo gospodarstvu ob izbruhu COVID-19 (UL C št. 112 I z dne 4. 4. 2020, str. 1); (v nadaljnjem besedilu: Začasni okvir).

Vlogo za dodelitev finančne pomoči se vloži na Agencijo za kmetijske trge in razvoj podeželja v roku enega meseca od razglasitve konca epidemije.

V obrazcu 1 je v točki 1.1.7 potrebno obkrožiti točko, na podlagi katere uveljavljate finančno nadomestilo (**obkroži se le ena točka**). V skladu s to točko, nato izpolnite ustrezen obrazec oz. izjavo o ugotavljanju izpolnjevanja pogojev podjetja v težavah:

* Obrazec 3 – za kmetijska gospodarstva, ki se ukvarjajo s primarno kmetijsko proizvodnjo;
* Obrazec 4 – za dopolnilne dejavnosti na kmetiji;
* Obrazec 5 – za ribištvo.

K vlogi za finančno pomoč priložite:

* Izpolnjen obrazec 1: Vloga za nadomestilo za čas trajanja nezmožnosti za delo zaradi okužbe z virusom COVID-19,
* podpisano in datirano izjavo o sprejemanju pogojev (obrazec 2),
* izpolnjen, podpisan in datiran obrazec 3, 4 ali 5 (odvisno na podlagi katerega uveljavljate finančno pomoč),
* dokazila iz katerih je razvidno, da vam je bila potrjena okužba z virusom COVID-19.

**Prosimo vas, da vlogo za finančno pomoč izpolnite v celoti in priložite zahtevano dokumentacijo.**